แอกซ่าฯเพิ่มทุนรอบ2ในปีนี้
สินไหมน้ำท่วมผ่านไทยรีพุ่งบริษัทแม่ใส่เงินเฉียดพันล้าน
22 พ.ย. 2555

สินไหมน้ำท่วมผ่านไทยรีพุ่งบริษัทแม่ใส่เงินเฉียดพันล้าน
คปภ. เผยเดือน ต.ค. แอกซ่าฯ ขอเพิ่มทุนอีก 960 ล้านบาท หลังรอบแรก 1,500 ล้านบาทไม่พอ
แหล่งข่าวจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า เดือน ต.ค.ที่ผ่านมา บริษัท แอกซ่าประกันภัย ขอเพิ่มทุนจดทะเบียนอีก 960 ล้านบาท จาก 1,852.64 ล้านบาท เป็น 2,812.64 ล้านบาท หลังจากที่ได้เพิ่มทุนไปแล้วครั้งหนึ่ง 1,500 ล้านบาท จาก 352.64 ล้านบาท เป็น 1,852.64 ล้านบาท เมื่อกลางปีที่ผ่านมา ซึ่งเป็นผลมาจากการจ่ายค่าสินไหมน้ำท่วมใหญ่ในปลายปี 2554 
แหล่งข่าวจากบริษัท แอกซ่าประกันภัย ยอมรับว่าเป็นการเพิ่มทุนรอบที่ 2 ในปีนี้ และได้ชำระเงินเพิ่มทุนเรียบร้อยแล้วตั้งแต่วันที่ 15 พ.ย.ที่ผ่านมา เพราะ 2 เหตุผล คือ 
หนึ่ง สินไหมน้ำท่วมในส่วนที่ทำประกันภัยต่อกับบริษัท ไทยรับประกันภัยต่อ (ไทยรี) มีตัวเลขที่เพิ่มขึ้น และไทยรีได้เรียกเก็บมาที่บริษัทและบริษัทประกันภัยอื่นๆ ทุกเดือน โดยสินไหมทดแทนน้ำท่วมของบริษัทประมาณการไว้ 6,540 ล้านบาท แยกเป็นสินไหมลูกค้ารายใหญ่ 6,365 ล้านบาท ได้จ่ายชดเชยไปแล้ว 50% โดยตั้งเป้าหมายที่จะจ่ายสินไหมให้แล้วเสร็จทั้งจำนวนภายในปีนี้ ส่วนสินไหมลูกค้ารายย่อย 85.9 ล้านบาท ได้จ่ายชดเชยเสร็จสิ้นไปหมดแล้ว
สอง เพื่อนำเงินไปใช้กับการขยายธุรกิจ เพราะบริษัทมีแผนที่จะเติบโตเฉลี่ยปีละ 20% ในทุกประเภทการรับประกันภัย โดยได้ทำการเปิดสาขาใหม่ในปีนี้ 5 แห่งในต่างจังหวัด เช่น ระยอง จันทบุรี พิษณุโลก อุดรธานี และนครราชสีมา และปี 2556 มีแผนที่จะเปิดสาขาอีกประมาณ 510 สาขา เพื่อขยายฐานลูกค้าต่างจังหวัดให้มากขึ้น
สำหรับ 8 เดือนแรก บริษัท แอกซ่าประกันภัย มีเบี้ยรับรวม 1,764.74 ล้านบาท เพิ่มขึ้น 26.44% จากเป้าหมายทั้งปีตั้งไว้ที่ 2,400 ล้านบาท เพิ่มขึ้น 20% ส่วนฐานะการเงิน 6 เดือนแรกของปี 2555 มีสินทรัพย์ 9,002.80 ล้านบาท หนี้สิน 8,445.80 ล้านบาท ส่วนของผู้ถือหุ้น 557 ล้านบาท เงินกองทุน 233.52 ล้านบาท เงินกองทุนที่ต้องดำรงตามกฎหมาย 199.47 ล้านบาท คิดเป็นอัตราส่วนเงินกองทุนต่อเงินกองทุนที่ต้องดำรงตามกฎหมาย 117% โดยขาดทุนสุทธิ 107.25 ล้านบาท
ทั้งนี้ บริษัทได้รับการผ่อนผันจาก รมว.คลัง ให้ผู้ถือหุ้นต่างชาติถือหุ้นตรงในบริษัทได้เกินกว่า 49% เป็นเวลา 10 ปี หลังจากนั้นจะต้องลดสัดส่วนการถือหุ้นของต่างชาติลงให้ต่ำกว่า 49% มีผลตั้งแต่วันที่ 8 มิ.ย. 2555 ที่ผ่านมา ซึ่งการเพิ่มทุน 2 ครั้ง ทำให้กลุ่มแอกซ่าจากฝรั่งเศสกลายเป็นผู้ถือหุ้นใหญ่เกือบทั้งจำนวน